Neuvoston asetuksen N:o 17(1) 19 artiklan 3 kohdan mukainen tiedonanto Asia N:o COMP/E-3/38.139 - DTC:n Supplier of choice -hanke

(2002/C 273/02)

(ETA:n kannalta merkityksellinen teksti)

1. JOHDANTO

1. Euroopan komissio sai 3 päivänä toukokuuta 2002 Diamond Trading Companyn (jäljempänä "DTC") hakemuksen puuttumattomuustodistuksen tai poikkeuksen saamiseksi EY:n perustamissopimuksen 81 artiklan 3 kohdan nojalla DTC:n ja sen asiakkaiden (nk. sightholders) välisille vakiosopimuksille. Ilmoitus liittyy Supplier of choice -hankkeeseen, joka koskee DTC:n raakatimanttitoimituksia asiakkailleen.

2. Komissio aloitti 25 päivänä heinäkuuta 2001 DTC:tä koskevan menettelyn ja toimitti sille Supplier of choice -järjestelyitä koskevan väitetiedoksiannon.

3. DTC vastasi komission väitteisiin 8 päivänä lokakuuta 2001 ja alkoi kartoittaa korjaustoimenpiteitä komission esille ottamien ongelmakohtien ratkaisemiseksi.

2. OSAPUOLET

4. DTC, jonka nimi oli aiemmin Central Selling Organisation (CSO), on De Beers -konsernin (jäljempänä "De Beers") markkinointiyhtiö. De Beers harjoittaa laajaa liiketoimintaa eri puolilla maailmaa, pääasiassa timanttien etsintää, louhintaa, talteenottoa, arviointia ja markkinointia.

5. DTC:n asiakkaat ovat timanttikauppiaita, joista käytettävä nimitys "sightholders" on johdettu DTC:n kausittaisten raakatimanttien myyntitapahtumien "sights"-nimestä.(2) Maailmassa on tällä hetkellä noin 120 sightholderia, jotka harjoittavat liiketoimintaa suurimmissa timanttihiontakeskuksissa. Sightholderit toimivat yleensä timanttikauppiaina tai -tuottajina (tai molempina). Kauppiaat ostavat raakatimanttivalikoimia ja myyvät niitä edelleen asiakkailleen. Tuottajat hiovat ja kiillottavat raakatimantteja joko omissa tehtaissaan tai teettämällä työn alihankintana.

3. TIMANTTIMARKKINAT

6. Timantti on kovin luonnossa esiintyvä materiaali. Timantteja louhitaan maaperästä, merenpohjasta tai tulvalietekertymistä. Hiomattomia timantteja jakelevat raakatimantintuottajat. Teollisuustuotannossa (esimerkiksi porauslaitteissa) käytettävien heikompilaatuisten teollisuustimanttien ja koruissa käytettävien jalokivien välillä tehdään selkeä ero. Käsiteltävänä oleva asia koskee vain jalokiviä. De Beersin kaltaiset raakatimanttien tuottajat, jotka louhivat raakatimantteja maaperästä, ovat yleensä suuria teollisuuskonserneja, jotka harjoittavat usein myös muihin mineraalivaroihin liittyvää kaivostoimintaa.

7. Raakatimantit lajitellaan myyntiä varten niiden painon (laskettuna karaatteina), värin, kirkkauden sekä kiillotus- ja hiontamahdollisuuksien mukaan. Timantit myydään joko kauppiaille tai tuottajille. Tuotantoprosessin kaikki vaiheet (hionta, halkaisu ja kiillotus) voidaan teettää eri yrityksillä tai yhdellä yrityksellä. Kun timantit on kiillotettu, ne välitetään eteenpäin kauppiaiden kautta, ja kauppiaat toimittavat niitä tukku- tai jälleenmyyjille, jotka valmistavat niistä koruja. DTC myy vain raakatimantteja. Ilmoitetut sopimukset koskevat näin ollen vain DTC:n myymiä raakatimantteja.

8. Raakatimanttien tuotanto ja kauppa keskittyy seuraaviin viiteen suureen timanttikeskukseen: New York, Antwerpen, Johannesburg, Tel Aviv ja Mumbai. Näiden keskusten merkitys timanttituotannossa on kääntäen verrannollinen niiden työvoimakustannuksiin. Yli 90 prosenttia raakatimanteista tuotetaan Intiassa ja vain pieni osa laadukkaimmista raakatimanteista New Yorkissa. Kiina aloitti äskettäin laajamittaisen timanttituotannon. Antwerpenistä on kehittynyt viime vuosina erittäin tärkeä timanttikaupan keskus ja suhteellisen tärkeä tuotantokeskus. Yhdysvaltain osuus timanttikorujen myynnin arvosta maailmanmarkkinoilla on 50 prosenttia.

4. DE BEERSIN ASEMA TIMANTTIMARKKINOILLA

9. Yli 80 prosenttia raakatimanttien maailmanlaajuisista toimituksista oli pääosan 1900-luvusta De Beersin määräysvallassa. Omien Etelä-Afrikassa sijaitsevien kaivostensa lisäksi De Beersillä on määräysvallassaan myös suuria timanttiresursseja Botswanassa, Namibiassa ja Tansaniassa. Se on tehnyt yhteisyrityssopimuksia näiden maiden hallitusten kanssa. De Beers on lisäksi tehnyt vuosien mittaan myyntisopimuksia tärkeimpien kilpailijoidensa kanssa varmistaakseen tuotantonsa jakelun kokonaan tai osittain maailmanmarkkinoilla oman myynti- ja markkinointiosastonsa Central Selling Organisationin (CSO) kautta. CSO:n nimi muutettiin sittemmin DTC:ksi.

10. De Beersillä on tällä hetkellä määräysvallassaan noin 60 prosenttia maailman raakatimanttitoimituksista, joista loput 40 prosenttia jakaantuu monen eri yhtiön kesken. DTC:n myymät raakatimantit ovat edelleen peräisin De Beersin omista timanttikaivoksista, sen yhteisyritysten kaivoksista ja kilpailijoilta ostetuista eristä.

11. DTC jakaa raakatimanttitoimituksensa valikoitujen sightholdereiden kesken. Sightholderit voivat hakea välittäjiensä kautta oikeutta ostaa raakatimantteja DTC:n vuosittain järjestämissä kymmenessä myyntitapahtumassa.

12. Kun timantit on lajiteltu eri luokkiin(3), niistä kootaan lajitelmia ja ne jaetaan määrättyihin tuotevalikoimiin, joita kutsutaan laatikoiksi (boxes). De Beers kartoittaa sightholdereiden vuotuiset laatikko-osuudet ja jakaa laatikot niille kussakin myyntitapahtumassa saamiensa ostopyyntöjen perusteella. Sightholderit määrittävät ostopyynnöissään kustakin luokasta haluamansa laatikon arvon. De Beers ilmoittaa niille vähän ennen kutakin myyntitapahtumaa, minkä arvoisen laatikon se aikoo jakaa niille, jotta sightsholderit voivat järjestää rahoitusta sen mukaisesti. Tavarat maksetaan De Beersille käteisellä ennen niiden toimittamista.

13. De Beers harjoittaa myös raakatimanttien jatkojalostusta tytäryhtiöidensä Diamdelsin ja Polished Divisionin kautta. Diamdels-yhtiöllä on toimipiste useimmissa timanttikeskuksissa(4). Se on keskittynyt timanttien myyntiin jälkimarkkinoille (yhtä tasoa sightholdereita alemmaksi). Lisäksi Diamdels antaa De Beersille palautetta uusien lajitelmien vastaanotosta markkinoilla ja DTC:n valikoimien menekistä markkinoilla. Polished Divisionin(5) jäseniä ovat timanttien kiillotusta harjoittavat De Beersin tytäryhtiöt. De Beersin Polished Division ostaa lisäksi raakatimantteja DTC:ltä ja myy kiillotettuja timantteja tukkukauppiaille ja korujen valmistajille.

14. Sightholdereiltaan ja näiden välittäjiltä keräämiensä yksityiskohtaisten tietojen lisäksi De Beers saa näin ollen palautetta sekä raaka- että kiillotettujen timanttien markkinoista myös eri puolilla maailmaa sijaitsevilta tytäryhtiöltään. De Beers toteuttaa myös säännöllisiä kyselytutkimuksia kuluttajien makutottumuksista ja kysynnästä timanttikorumarkkinoilla täydentääkseen käytettävissään olevaa tietolähdeverkkoa.

5. ILMOITETUT SOPIMUKSET

5.1 Ilmoitettujen sopimusten tavoitteet ja rakenne

15. De Beers ilmoitti heinäkuussa 2000 Supplier of choice -hankkeestaan kaikille silloisille sightholdereilleen ja aikoi toteuttaa sen heinäkuuhun 2001 mennessä. Vuoden 2000 lopulla kaikille silloisille sightholdereille ja sightholderin asemaa hakeneille oli lähetetty Supplier of choice -hankkeen toteutusta koskeva asiakirja-aineisto. Hankkeen toteutusta lykättiin Euroopan komission aloittamien tutkimusten ajaksi.

16. Ilmoitettujen sopimusten tavoitteena on lisätä timanttikorujen kysyntää kuluttajien keskuudessa. De Beersin mukaan Supplier of choice -hankkeen yhdeksi tavoitteeksi olisikin asetettava DTC:n ja sightholdereiden välisten liikesuhteiden kehittäminen siten, että niiden kautta voitaisiin edistää vähittäiskaupan pitkän aikavälin kasvua luomalla monen eri yhtiön tuotteita jakelevia yrityksiä ja lyhyempiä jakelukanavia. Tämän toteuttamiseksi DTC aikoo hyödyntää ilmoitettuja sopimuksia rajoittaakseen valikoitujen sightholdereiden lukumäärää kannustaakseen niitä tekemään yhteistyötä jatkojalostusalan yhteistyökumppaneiden kanssa timanttien jakelun tehostamiseksi ja investoidakseen vähittäiskauppiaiden tuotemerkkien kehittämiseen.

17. De Beersin luoma sopimuskehys, johon ilmoitetut sopimukset kuuluvat, muodostaa monimutkaisen asiakirja-aineiston, jota käytetään valittaessa Supplier of choice -hankkeen tarkoituksiin parhaiten sopivia timanttikauppiaita ja vahvistettaessa myyntikäytäntöjä, joita De Beers soveltaa kyseisiin kauppiaisiin. Asiakirjoissa vahvistetaan perusedellytykset, joita DTC soveltaa valitessaan sightholdereita ja toimittaessaan niille timantteja.

18. Ilmoitetut sopimukset ovat seuraavat: Sightholder Profile on De Beersin nykyisille sightholdereille ja sightholderin asemaa hakeneille lähettämä kyselylomake, joka sisältää niiden liiketoimintaan liittyviä kysymyksiä, joihin saatuja vastauksia käytetään valintaprosessissa. Sightholder Criteria and other Considerations -sopimuksessa luetellaan valintaprosessin ennakkoon määritellyt kriteerit. Sightholderin asemaa hakeneilta kerätyt tiedot arvioidaan sen jälkeen Evaluation and Allocation Model -tietokoneistetulla mallilla sightholdereihin sovellettavien kriteerien perusteella. Kun sopivimmat ehdokkaat on valittu De Beersin sightholdereiksi, niille jaetaan timanttiosuudet Evaluation and Allocation Modelin tulosten ja kunkin sightholderin raakatimanttitarpeiden perusteella. De Beersin ja sen valitsemien sightholdereiden välisen kaupallisen suhteen edellytykset määritetään Policy Statementissa. Kuhunkin sopimukseen liitetään lisäksi myyntiehdot (Conditions of Sale) ja valittujen sightholdereiden on sitouduttava noudattamaan hyviä menettelysääntöjä, jotka määritetään Best Practice Principles -asiakirjassa.

Näitä asiakirjoja käsitellään yksityiskohtaisemmin jäljempänä.

5.2 Sightholder Profile

19. Tämä asiakirja on kyselylomake, joka lähetetään hakijoille niiden valinnassa ja arvioinnissa käytettävään Evaluation and Allocations Modeliin syötettävien tietojen kokoamiseksi. Kyselylomakkeessa pyydetään tietoja, joiden perusteella kaikki hakijat voidaan arvioida (ja joiden perusteella niitä voidaan vertailla keskenään) sightholdereihin sovellettavien ennakkoon määritettyjen kriteerien perusteella pyytämällä yksityiskohtaisia tietoja niiden liiketoiminnasta.

20. Kyselylomakkeessa pyydetään esimerkiksi seuraavia tietoja: ostetut raaka- ja kiillotetut timantit karaatteina ja arvon mukaan, raaka- ja kiillotettujen timanttien ja timanttikorujen myynti karaatteina ja arvon mukaan, pääomamenot, omaisuuserät ja investoinnit, kuhunkin tavaraluokkaan liittyvien varastojen erittely, velat, luottojärjestelyt, kuhunkin tuoteryhmään liittyviä velkoja ja saatavia koskevat yksityiskohtaiset tiedot, kassavirta, täsmällinen markkina-asema eri tuotemarkkinoilla, myyntitietojen erittely alueittain, myyntisuunnitelmia koskevat yksityiskohtaiset tiedot, jakelumuodot, asiakasryhmät, yksittäisten tuotteiden myyntimäärät, markkinointikulut, mainoskampanjoiden luonnetta ja lukumäärää koskevat yksityiskohtaiset tiedot sekä omia tehtaita ja alihankkijoita ja näiden teknisiä valmiuksia koskevat yksityiskohtaiset tiedot.

5.3 Sightholder Criteria and other Considerations

21. DTC soveltaa kahdeksaa kriteeriä määrittääkseen, ovatko hakijat valintakelpoisia jättämään timanttivalikoimahakemuksen. Kukin kriteeri vastaa tiettyä prosenttiosuutta hakijoiden kokonaispistemäärästä. Kyseiset kriteerit ovat seuraavat: luottokelpoisuus ja taloudenhoidon luotettavuus, vahva markkina-asema tiettyjen timanttien markkinoilla, jakeluvalmiudet, markkinointivalmiudet, tekniset ja tuotantovalmiudet, yrityksen maine, hyvien menettelysääntöjen noudattaminen (ks. jäljempänä 5.5 kohta) ja sitoutuminen olemaan käymättä kauppaa muilla kuin luonnontimanteilla/kaikkien työstötapoja koskevien tietojen paljastaminen. Kolmea viimeksi mainittua kriteeriä arvioidaan hyväksytty/hylätty -perusteen mukaisesti. Muut kriteerit on jaettu alakriteereihin. Hakijat arvioidaan näiden perusteella ja yleisarviointi saadaan eri kriteerien arvioinnin perusteella.

22. Hakijat arvioidaan kyseisten kriteerien perusteella suhteessa toisiinsa. Arvioinnin tuloksia käytetään sightholdereiden valinnassa ja lisäksi raakatimanttien jakamiseen myyntitapahtumissa, joissa parhaat sightholderit asetetaan etusijalle esimerkiksi kysytyimpien tuotteiden jaossa.

23. De Beers on määritellyt lisäksi seikkoja, jotka on otettava huomioon sightholdereiden valintakelpoisuuden määrityksessä ja timanttien jaossa. Nämä seikat ovat seuraavat:

a) tuotteiden ja erityisesti hakijan haluamien tuotteiden saatavuus;

b) raakatimanttien jakelujärjestelmän ja myyntitapahtumien sekä näitä tukevan ja niihin liittyvän toiminnan tehokas hallinnointi;

c) timanttien tuottajamaiden poliittiset, oikeudelliset ja taloudelliset vaatimukset sekä;

d) tarve jakaa DTC:n kaupallinen riski timanttihiontakeskusten kesken.

5.4 Policy Statement

24. Policy Statement -asiakirjassa esitetään uusien järjestelyiden yleisperiaatteet ja DTC:n ja sightholdereiden kesken sovellettavat sopimusehdot, sillä oikeus käyttää sightholderin nimitystä ei sinänsä velvoita DTC:tä tarjoamaan kyseisille asiakkaille timanttivalikoimia. Policy Statement -asiakirjassa määrätään, että DTC:n on toteutettava vallitsevien markkinaolosuhteiden sallimissa rajoissa kaikki tarvittavat toimenpiteet timanttikysynnän täyttämiseksi ottaen huomioon seuraavat seikat: a) muiden sightholdereiden vaatimukset, b) sightholdereille asetettujen kriteereiden täyttyminen suhteessa muihin sightholdereihin, c) muut seikat, jotka otetaan huomioon sightholdereiden arvioinnissa ja d) eri maantieteellisten ja tuotesektoreiden suhteellinen merkitys ja sightholdereiden asema kyseisillä sektoreilla. DTC voi kieltäytyä myymästä timanttivalikoimia, jos asiakas ei noudata Policy Statement -asiakirjaa tai muita Supplier of choice -järjestelyihin liittyviä asiakirjoja.

25. Policy Statement sisältää myös lisätietoja sightholdereiden valintakelpoisuudesta, timanttivalikoimien jakamisesta, hinnoista, tiedotuksesta, markkinoinnista ja sightholdereille annettavasta lisätuesta ja -koulutuksesta.

26. Tässä asiakirjassa määritetään muun muassa tapaukset, joissa De Beers voi vaihdella timanttivalikoimien luokittelutietoja tai tarkistaa hintojaan. Sightholdereille asetetut velvollisuudet koskevat kriteereiden noudattamista koskevien tietojen toimitusta, markkinointitoimintaa, De Beersille myönnettävää oikeutta tehdä tarkastuskäyntejä sightholdereiden tiloihin sekä teollis- ja tekijänoikeuksiin liittyvien velvollisuuksien tiukkaa noudattamista suhteessa De Beersiin ja DTC:hen.

27. Policy Statement -asiakirjan mukaisiin järjestelyihin liittyvät riidat voidaan siirtää DTC:n ja kyseisen sightholderin johdon edustajien ratkaistaviksi kyseisten edustajien sopimien menettelyiden mukaisesti. Jos riitaan ei löydy ratkaisua 25 päivän kuluessa, se siirretään Lontooseen välimiesmenettelyyn London Court of International Arbitration -tuomioistuimen (jäljempänä "LCIA") sääntöjen mukaisesti.

5.5 DTC Diamond Best Practice Principles

28. DTC Diamond Best Practice Principles -asiakirja sisältää menettelysäännöt, joilla pyritään varmistamaan, että timanttikoruja ostavat kuluttajat voivat luottaa korutimanttiteollisuuden ammattieettisiin normeihin ja tekniseen osaamiseen. Kyseisissä menettelysäännöissä yksilöidään kiellettyjä käytäntöjä, kuten sellaisilta alueilta peräisin olevien timanttien ostaminen ja myyminen, joilla toimiminen edistäisi tai tukisi konflikteja ja lisäisi inhimillisiä kärsimyksiä, joilla käytetään lapsityövoimaa, joilla noudatetaan käytäntöjä, jotka tarkoituksella vaarantavat tai vahingoittavat ihmisten terveyttä tai hyvinvointia, taikka jotka työstävät timantteja keinotekoisin menetelmin. Sightholdereiden on sitouduttava noudattamaan näitä periaatteita jatkuvasti voidakseen osallistua Supplier of choice -hankkeeseen.

6. VÄITETIEDOKSIANTO

29. Komissio antoi 25 päivänä heinäkuuta 2001 DTC:lle väitetiedoksiannon, joka koski ilmoitettuja Supplier of choice -sopimuksia. Komission väitetiedoksiannossaan esittämät väitteet liittyvät EY:n perustamissopimuksen 81 ja 82 artiklaan.

30. Väitetiedoksiannon keskeinen huomautus oli, että Supplier of choice -sopimusten täytäntöönpano antaisi De Beersille mahdollisuuden rajoittaa asiakkaidensa/jakelijoidensa liiketoimintatapoja. Kyseiset rajoitukset johtuisivat valintakriteereiden soveltamistavasta, sightholder-ehdokkailta pyydettyjen yksityiskohtaisten luottamuksellisten tietojen määrästä ja valituiksi tulleilta hakijoilta vaadituista sopimussitoumuksista. Koska rajoitusten asettaja olisi lisäksi määräävässä asemassa oleva yritys, Supplier of choice -sopimusten täytäntöönpanossa olisi kyse myös määräävän aseman väärinkäytöstä.

31. De Beers vastasi väitetiedoksiantoon 8 päivänä lokakuuta 2001. Se väitti, että Supplier of choice -sopimuksia olisi tarkasteltava vertikaalisista rajoituksista yleensä laadittavien talous- ja sääntelykehysanalyysien kannalta, sillä vertikaaliset rajoitukset katsotaan yleensä suotuisiksi rajoituksiksi eikä niitä aseteta kyseenalaisiksi kilpailulainsäädännön nojalla edes siinä tapauksessa, että toimittajalla on suuri markkinavoima. De Beers väitti tämän mukaisesti, että Supplier of choice -järjestelyt olivat yhdenmukaisia yhteisön lainsäädännön kanssa. De Beers ilmoitti samalla olevansa valmis harkitsemaan muutoksia ilmoitettuihin sopimuksiin, jos niiden avulla voidaan ratkaista komission osoittamat ongelmakohdat muuttamatta kuitenkaan järjestelyiden yleisominaisuuksia.

32. De Beers teki useita ehdotuksia ilmoituksen ja Supplier of choice -asiakirjojen muuttamisesta. Lopullisia ehdotuksia tarkastellaan yksityiskohtaisesti jäljempänä.

7. ILMOITETTUIHIN SOPIMUKSIIN TEHDYT MUUTOKSET

7.1 Ombudsman- ja riitojenratkaisumenettelyt

33. Ombudsmanin nimittäminen katsottiin parhaaksi tavaksi luoda kontrollijärjestelmä sightholdereiden valintaa ja timanttien jakoa koskevaa järjestelmää varten. Ombudsmanin tehtävät on määritelty suhteellisen yksityiskohtaisesti kattavan riitojenratkaisujärjestelmän luomiseksi. Ombudsmanin toimivaltaan sisältyy oikeus määrittää, onko DTC noudattanut epäasianmukaisia menettelyjä soveltaessaan Supplier of choice -asiakirjoja (jättämällä ottamatta huomioon merkityksellisiä seikkoja, ottamalla huomioon merkityksettömiä seikkoja tai soveltamalla määräyksiä epäasianmukaisesti), 1) tehdessään valintaa tai valitsematta jättämistä koskevia päätöksiä, 2) tehdessään toimituspäätöksiä, joita se ehdottaa sightholdereille kuuden kuukauden jakson aikana. Jos DTC ei ole noudattanut asianmukaisia menettelyjä, ombudsman suosittelee molemmissa tapauksissa, että DTC ottaa kyseisen päätöksen uudelleen käsiteltäväksi.

34. Ombudsmanin nimitykselle on saatava komission hyväksyntä. Tehtävään on tarkoitus nimittää kokenut henkilö (esimerkiksi eläkkeellä oleva tuomari tai asianajotoimiston entinen osakas), jota tilintarkastustoimisto avustaa hallintotehtävissä. De Beers avustaa ombudsmania asettamalla tämän käyttöön kaikki sisäiset asiakirjat ja tiedot, joita käytetään Evaluation and Allocation Model -asiakirjassa.

35. Sightholdereiden valintaa tai arviointia koskevat valitukset voidaan osoittaa Ombudsmanille. Tämä antaa suosituksia, jotka ovat lopullisia(6) ja osapuolia sitovia, jos on todettu, että DTC on noudattanut epäasianmukaisia menettelyitä. Ombudsmanin tehtäväkenttä ja menettelyvaiheet on määritetty yksityiskohtaisesti. De Beers maksaa varauksen ombudsmanin palkkaamista ja peruskoulutusta varten. Riitojen ja valitusten käsittelystä voittaneelle osapuolelle aiheutuvat välittömät kustannukset ja ombudsmanille aiheutuneet lisäkustannukset maksatetaan hävinneellä osapuolella.

36. Järjestelmään on sisällytetty monia takuita, joilla voidaan varmistaa, että ombudsmanin suositukset annetaan ajoissa ja että ne eivät aseta epäedulliseen asemaan niitä sightholdereita, jotka tuntevat tulleensa kohdelluiksi epäoikeudenmukaisesti.

37. DTC:llä ja hakijalla on oikeus saattaa riita-asiat London Court of International Arbitration -tuomioistuimen käsiteltäviksi tai oikeuskäsittelyyn tuomioistuimissa, jos ne ovat tyytymättömiä ombudsmanin päätökseen(7). Riitojen saattaminen Ombudsmanin ratkaistaviksi on riitojenratkaisukeino, joka täydentää toimintaperiaatteiden ja myyntiehtojen mukaista välimiesmenettelyä (ks. jäljempänä 7.4 ja 7.5 kohta).

7.2 Sightholder Profile -asiakirjaan tehdyt muutokset

38. Alkuperäistä Sightholder Profile -lomaketta lyhennettiin huomattavasti aiemmasta 60 kysymyksestä 21:een. Osa jäljelle jääneistä kysymyksistä on muotoiltu uudelleen, sillä ne on voitu kokea tungetteleviksi. Lomakkeeseen on lisätty luottamuksellisuutta koskevia erityishuomautuksia, jotta lomakkeen täyttäjät olisivat tietoisia siitä, että liikesalaisuuksia käsitellään asianmukaisesti ja että vastaajilta vaaditaan vain välttämättömiksi katsottavat tiedot.

39. Sightholder Profile -lomakkeeseen annetut vastaukset tarjoavat edelleen De Beersille tietoja, joiden perusteella se voi laatia sightholdereiden valinnassa käytettävän Evaluation and Allocation Model -asiakirjan alkuperäisten suunnitelmiensa mukaisesti. Myös Evaluation and Allocation -asiakirjan sisältöä oli muutettava sen mukauttamiseksi hakijoista saatavien tietojen määrän vähenemiseen.

7.3 Sightholder Criteria and other Considerations -asiakirjaan tehdyt muutokset

40. Myös tähän asiakirjaan on tehty joitakin muutoksia Sightholder Profile -lomakkeen kysymysten määrän vähenemisen mukaisesti. Parhaiden käytäntöjen noudattamista ja muita kuin luonnontimantteja/keinotekoisesti työstettyjä timantteja koskevien kriteereiden osalta sightholderit voivat nyt ostaa tai myydä keinotekoisesti käsiteltyjä/synteettisiä timantteja, kunhan ilmoittavat siitä.

41. De Beers on lisäksi selkeyttänyt Sightholder Considerations -näkökohtien soveltamista siten, että siinä ei enää voida käyttää yhtä laajaa harkintavaltaa. Erityisesti järjestelmän tehokasta hallinnointia koskevaa kohtaa on muutettu ja kuhunkin timanttivalikoimaan sisällytettävien raakatimanttien vähimmäisarvoa on tarkennettu, jotta eri myyntitapahtumissa tarjottavat valikoimat olisivat yhdenmukaisia. Ombudsmanilla on lisäksi oikeus määrittää, onko DTC soveltanut Sightholder Considerations -näkökohtia asianmukaisesti.

7.4 Policy Statement -asiakirjaan tehdyt muutokset

42. Sightholderit nimitetään 24 kalenterikuukauden pituiseksi jaksoksi, ja niiden irtisanomisaika on kuusi kuukautta alkuperäisen suunnitelman mukaisten kolmen kuukauden sijaan.

43. Toimitusehtojen osalta sightholderit ilmoittavat ostotarpeensa kuuden kuukauden välein, jonka jälkeen De Beers ilmoittaa saman kuuden kuukauden jakson tarjontasuunnitelmistaan. Tämä vähentää sightholdereiden epävarmuutta niille tarkoitettujen toimitusten osalta, sillä niitä koskevat tiedot toimitettiin aiemmin myyntitapahtumakohtaisesti. Asiakirjan uudessa versiossa annetaan lisäksi joustavampia sääntöjä tuotteista, joita sightholderit voivat pyytää. On otettu käyttöön järjestelmä, jonka tarkoituksena on jakaa tietoja siitä, että sightholderit voivat vastedes pyytää timanttivalikoimia, joita ne eivät ole saaneet aiemmissa myyntitapahtumissa. Jos mahdollista, DTC voi lisäksi tarjota sightholdereille näiden pyynnöstä myös muita kuin standardien mukaisia timanttivalikoimia.

44. Kun sightholdereiden oli aiemmin myönnettävä De Beersille pääsy tiloihinsa, jotta tämä voisi tarkastaa, että ne noudattavat Policy Statement -asiakirjan määräyksiä, tiloihin pääsy- ja tarkastusoikeus annetaan vastedes De Beersin puolesta toimivalle kolmannelle.

45. Sightholderit eivät myöskään enää joudu pitämään DTC:tä ajan tasalla niiden markkinointi- tai myynninedistämisaloitteista vaan niiden on toimitettava kyseisiä tietoja vain pyytäessään DTC:ltä tukea markkinointitarkoituksiin.

46. De Beers suostui poistamaan asiakirjasta lausekkeen, jossa sightholderit velvoitettiin olemaan esittämättä De Beersille mitään vaatimuksia uuden Supplier of choice -sopimuksen allekirjoittamista edeltävästä jaksosta.

47. Välimiesmenettelyn lisäksi riita-asiat voidaan vastedes ratkaista myös oikeuskäsittelyssä tuomioistuimissa(8).

7.5 Muutetut myyntiehdot (Conditions of Sale)

48. Muutetuissa myyntiehdoissa täsmennetään, että sightholdereille tarjotaan ostettaviksi vain pyydettyjä timanttivalikoimia ja sightholderit voivat vastedes päättää, ostavatko ne kaikki valikoimat vaiko vain muutamia valikoimia taikka ei yhtään valikoimaa. Sightholderit voivat lisäksi hylätä tietyn prosenttiosuuden valikoimista tarkastettuaan niiden sisältämät tuotteet.

49. Välimiesmenettelyn lisäksi riita-asiat voidaan vastedes ratkaista myös oikeuskäsittelyssä tuomioistuimissa(9).

7.6 Muut sitoumukset

50. De Beers ehdotti, että otettaisiin käyttöön siirtymäaikoja myynti- ja markkinointihenkilöstön siirtoa varten ja palomuureja tytäryhtiöiden (Diamdels ja Polished Division) ja DTC:n välistä sekä tytäryhtiöiden keskinäistä arkaluontoisten asiakastietojen vaihtoa varten. Siirtymäaikojen ja luottamuksellisuusjärjestelyiden käyttöönoton tarkoituksena on vähentää riskiä, että näitä tietoja vaihdettaisiin kyseisten yritysten välillä ja erityisesti DTC:n sisällä.

51. De Beers varmistaa, että sen henkilöstölle laaditaan asiamukaiset työehdot sightholdereihin (ja mahdollisiin sightholdereihin) ja näiden asiakkaisiin liittyvien tietojen luottamuksellisuuden takaamiseksi.

8. KOMISSION AIKOMUS

52. Edellä esitetyn perusteella Euroopan komissio aikoo ottaa myönteisen kannan ilmoitettuihin sopimuksiin sellaisina kuin ne ovat muutettuina. Sitä ennen komissio kehottaa kuitenkin asianomaisia osapuolia esittämään mahdolliset huomautuksensa kuukauden kuluessa tämän tiedonannon julkaisemisesta.

53. Asianomaisia osapuolia pyydetään toimittamaan komissiolle huomautuksistaan myös julkinen versio, josta liikesalaisuudet ja luottamukselliset tiedot on poistettu ja korvattu julkisella tiivistelmällä, mikäli mahdollista, tai tapauksesta riippuen merkinnällä "liikesalaisuus" tai "luottamuksellinen".

54. Huomautukset on lähetettävä viitteellä COMP/E-3/38.139 DTC - Supplier of choice osoitteeseen Euroopan Komissio Kilpailun pääosasto (DG COMP)

Yksikkö E-3

B - 1049 Bruxelles/Brussel Faksi (32-2) 295 01 28

(1) EYVL 13, 21.2.1962, s. 204/62.

(2) Kyseisissä myyntitapahtumissa sightholderit menevät De Beersin Lontoon-toimistoon, jossa on nähtävillä ja tutkittavina timanttieriä.

(3) De Beers jakaa timantit 16000 luokkaan, joista kukin vastaa tiettyä hintaluokkaa.

(4) Sillä on toimipisteet Antwerpenissä, Israelissa, Intiassa, Hong Kongissa ja Etelä-Afrikassa.

(5) Polished Divisionilla on myyntitoimistot Lontoossa, Antwerpenissä, Israelissa, Hong Kongissa ja Venäjällä.

(6) Paitsi, jos asia siirretään käsiteltäväksi välimiesmenettelyssä tai tuomioistuimen ratkaistavaksi.

(7) Oikeuskäsittelyn ehtona on, että osapuolet hakevat tuomioistuimelta määräystä, jonka mukaan liikesalaisuuksia ei paljasteta julkisessa oikeusistunnossa eikä oikeuskäsittelyn tuloksena annettavassa tuomiossa tai päätöksessä.

(8) Edellä alaviitteessä 7 ilmoitetuin ehdoin.

(9) Edellä alaviitteessä 7 ilmoitetuin ehdoin.